Поштовани ученици 6. разреда,

надам се да сте усвојили границе Европе, разуђеност обала (острва, полуострва, заливи, мора, мореузи), као и рељеф Европе (највеће планине и низије Европе). Данас је на реду лекција КЛИМА и БИЉНИ СВЕТ ЕВРОПЕ (обавезно погледајте час на ТВ-у, у среду)

Положај Европе у умереној зони (северни умерени топлотни појас), и њена отвореност ка Атлантику (Атлантски океан) имају велики утицај на климу. Западни део Европе има влажну, океанску климу. Идући од запада према истоку влажна, океанска клима прелази постепено у сувљу, континенталну. На југу Европе је топла, суптропска клима, а на високим планинама - хладна, планинска.

У Европи је заступљено шест основних климатских типова:

* атлантска или океанска клима– заступљена у западној Европи, уз атлантску обалу; благе зиме, свежа лета и велика количина падавина - утицај топле Голфске струје,
* средоземна или медитеранска клима – заступљена у приобаљу Средоземног мора; веома топла и дуга лета, благе и кишовите зиме,
* континентална клима – заступљена у средњој и источној Европи; топла лета, хладне зиме и мала количина падавина,
* умерено-континентална клима – унутрашњост континента; умерено топла лета, умерено хладне зиме, већа количина падавина него у области континенталне климе,
* субполарна или субарктичка клима (клима тундре) – дуге и веома хладне зиме, кратка и свежа лета и веома мала количина падавина,
* планинска клима – заступљена је на високим планинама; дуге, снеговите зиме и кратка свежа лета.

\*погледајте карту Климатских типова Европе, у уџбенику, стр. 161.

Када је у питању биљни свет Европе, крајњи север Европе је под тундром (маховине и лишајеви, стално замрзнуто земљиште). У осталом делу континента су шуме, степе и културно биље. На југу је суптропско, зимзелено биље.

\*погледајте карту у уџбенику Биљни покривач Европе, стр. 162.

Домаћи задатак: препишите овај текст у вашу свеску, прочитајте лекцију у уџбенику (160-162.) и објасните следеће појмове: тајге, макије и агруми.

Поздрав од наставнице географије